钦定古今图书集成/理学汇编/字学典/第100卷 > 孙虔礼
## 钦定古今图书集成/理学汇编/字学典/第100卷 > 孙虔礼

按《书断》：“孙虔礼，字过庭，陈留人，官至率府录事参军。
博雅有文章。草书宪章二王，工于用笔，儁拔刚断，尚
异好奇，然所谓少功用，有天材，真、行之书，亚于草矣。
尝作《运笔论》，亦得书之指趣也。与王秘监相善，王则
过于迟缓，此公伤于急速，使二子宽猛相济，是为合
矣。虽管夷吾失于奢，晏平仲失于俭，终为贤大夫也。”
过庭隶、行、草入能。

按《宣和书谱》，过庭善临模，往往真赝不能辨。文皇尝
谓“过庭小字书乱二王”，盖其似真可知也。然落笔喜
急速，议者病之，要是其自得趣也。今御府所藏草书
三书谱序上下二千文。

按《姑苏志》：“过庭书至能品，尝著《书论》，妙尽其趣，即书
谱也。宋高庙垂情艺文，尝谓此谱妙备草法，手不少
置，石本惟禁中太清楼所刻最为精绝。”